  Виталий Пронин Удмурт театр туэ но пыриське «Бадӟым гастрольёс» федерал программае. Оштолоэзе дорамы спектакльёссэ ваёз Коми театр, куартолэзе коми учкисьёс доры мыноз Удмурт театр. Коми театр нырысетӥ спектакльзэ пуктоз 13-тӥ оштолэзе, кутскоз 18.30 часын. Удмурт учкись адӟоз Алексей Поповлэн пьесаезъя пуктэм «Кышнояськы, пие, кышнояськы» крезьгуро комедиез (12+). Коля егит пи кышноясько, пе, табере солы вакчи дыр куспын выль кен шедьтоно. Спектакль мыноз коми кылын, наушникъёс пыр чузъяськоз ӟуч кылэ берыктэм текст. 14-тӥ оштолэзе комиос 2 спектакль возьматозы: 11.00 часын нылпиослы чаклам «Ксюша да инопланетянин» (0+) выжыкыл, нош 17.00 часын - «Жизнь с привилегиями «навечно» драма (12+). Со лэсьтэмын Николай Волоховлэн автобиографической пьесаезъя. Кноблих семья вордӥськем палъёсысьтыз кыдёкысь шаеръёсы ыстэмын. Кызьы соослы улӥське выль интыын? Удмурт театр Комие мыноз куартолэзе. 18-тӥ куартолэзе отын возьматоз «Царевна-Лягушка» выжыкыл (0+) но «Эрико яратон» комедия (12+). Мукет нуналаз - «Капитанская дочка» драма (12+). «Бадӟым гастрольёс» федерал программае Удмурт театр пыриське ни 2-тӥ арзэ. Кылем арын со вуылӥз Кудымкаре но Йошкар-Олае. Таӵе луонлык понна тау шуыны кулэ Россиысь Культурая министерстволы но Гастрольёсты азинтонъя федерал центрлы. Гастрольёслы луыса учкисьёс тодматско Россиысь пӧртэм театръёсын. Наталия Панфилова Теги: Удмурттеатр  